Noux Heudes, fiz de lou duc de Bourgoinne, cuens de Nevers et sires de Borbon, faisons savoir a tous ces qui sont et qui seront que comme contanz fust entre noux, d’une part, et religieux hommes et honeste frere Gui, prieux de Fontaine, d’autre, sor ce que cil prieux demandoit usaige en nos bois que l’an apele Forez, c’est assavoir, a chaufer et a bastir la maison dou prioré de Fontainnes et ansinc l’usaige por bastir la maison, ou li moinne demore a Gaenay qui sert en l’iglise de Saint Jorge, et ansinc l’usaige a la paisson a doze porcs et a un ver en ces devant diz bois por l’estevoir de la maison de cele prioré. Noux a celuy prieux vossimes fere grace especial et l’usaige de ces devant dit bois por la maison dou devant diz prioré chaufer et bastir, li octroions a tous jors mes, en ansinc l’usaige sostenir la ditte maison de Guenay en ce point ou ele est orendroit a tous jor mes li octroions, et ansinc noux li otroiions a touz jorz en ces devant dit bois l’usaige a la paisson a doze pors et a un ver por l’estovoir et por lou despens de la maison doudit prioré, et est assavoir que la devant ditte meson de Gaenay ne peut plus croistre ne ne doit estre faite plus grand quele est orendroit. Et por ce que ce soit ferme chose et estable noux avons doné et otroié a celuy prieux ces presentes lettres saelees de nostre saiaul. Ce fu fait l’an de l’Incarnation Nostre Seignor mil deux cent et cinquante et huit ou mois de deloy.